b'\n_START_ARTICLE_\nZeppelinobservatoriet\n_START_PARAGRAPH_\nZeppelinobservatoriet er en norsk forskningsstasjon som ligger n\xc3\xa6r toppen av Zeppelinfjellet (474 meter over havet) ved Ny-\xc3\x85lesund som ligger p\xc3\xa5 vestkysten av Svalbard ved 79 grader nord. Forskningsstasjonen eies og driftes av Norsk Polarinstitutt, men det er NILU \xe2\x80\x93 Norsk institutt for luftforskning som har det vitenskapelige ansvaret for Norges forskningsaktiviteter der. Den tekniske driften av stasjonen dekkes over Milj\xc3\xb8verndepartementets budsjett._NEWLINE_M\xc3\xa5lestasjonen p\xc3\xa5 Zeppelinfjellet ble bygget i 1988-1989 og offisielt \xc3\xa5pnet i 1990. Etter 10 \xc3\xa5rs bruk ble det sl\xc3\xa5tt fast at bygningen ikke lenger dekket de behov som var n\xc3\xb8dvendig for \xc3\xa5 operere avanserte m\xc3\xa5leinstrumenter. I andre halv\xc3\xa5r 1999 ble den gamle bygningen revet og fjernet, og en ny og bedre stasjon ble bygd p\xc3\xa5 samme sted. Milj\xc3\xb8verndepartementet i Norge bevilget de n\xc3\xb8dvendige midlene, og i tillegg ble midler bevilget fra Knut och Alice Wallenbergs stiftelse via MISU (Meteorologiska institutionen, Stockholms universitet). Den nye stasjonsbygningen ble offisielt \xc3\xa5pnet av Kronprins Haakon 2. mai 2000.\n_START_SECTION_\nForskning\n_START_PARAGRAPH_\nObservatoriet er den er den norske forskningsstasjonen som ligger lengst nord og som er en del av det st\xc3\xb8rste arktiske forskingsinfrastrukturen: Ny-\xc3\x85lesunds internasjonale samling av forskningsinstitusjoner (se forskningstrukturen p\xc3\xa5 Ny-\xc3\x85lesund). Zeppelinobservatoriet er sentralt i overv\xc3\xa5kingen av det globale atmosf\xc3\xa6riske milj\xc3\xb8et. Data derifra spiller en viktig nasjonal og internasjonal rolle for kartleggingen av klimaendringer; stratosf\xc3\xa6reozon- og UV-endringer; milj\xc3\xb8gifter (persistente organiske forurensninger som PCB, tungmetaller som kvikks\xc3\xb8lv); langtransporterte luftforurensninger (sur nedb\xc3\xb8r, partikler, overgj\xc3\xb8dsling, bakken\xc3\xa6r ozon). Det er en avgj\xc3\xb8rende forutsetning for kvaliteten p\xc3\xa5 milj\xc3\xb8dataene fra Ny-\xc3\x85lesund at stasjonene ligger i et uforstyrret arktisk milj\xc3\xb8 hvor lokale forurensningskilder er helt eliminert eller under meget streng kontroll._NEWLINE_Data fra Zeppelinobservatoriet brukes blant annet innenfor Konvensjonen om langtransportert grenseoverskridende luftforurensning (LRTAP innenfor UNECE); Rammekonvensjonen om klimaforandringer (FCCC; IPCC under UNEP og WMO); AMAP (Program for overv\xc3\xa5kning og vurdering av Arktis); og Global Atmospheric Watch (GAW under WMO) og Network for Detection of Stratospheric Change (NDSC under WMO og NOAA)._NEWLINE_I tillegg til atmosf\xc3\xa6restudiene som utf\xc3\xb8res p\xc3\xa5 stasjonen, arbeides det i Ny-\xc3\x85lesund med studier av marine og terrestriske \xc3\xb8kosystemer, breer, fysiske egenskaper i sn\xc3\xb8 og is, solinnstr\xc3\xa5ling og jordoverflatens energibalanse. Zeppelinobservatoriet tilh\xc3\xb8rer en liten gruppe av sv\xc3\xa6rt viktige globale atmosf\xc3\xa6restasjoner; andre stasjoner finnes p\xc3\xa5 Mauno Loa p\xc3\xa5 Hawaii, S\xc3\xb8rpolen, Point Barrow i Alaska, Mace Head vest i Irland, Samoa i Stillehavet, Cape Grim p\xc3\xa5 Tasmania og Zugspitze/Jungfraujoch i Alpene.'